Wra kawako kee tataara pe pe yiɛ na, nde pra je pe nsra u shɔ mu li,
imi kie pe mbe kee ŋga Nyiɛkpɔɔ keenyanyofun Isaiah na yo kre pe kpra mbo, “O Tafun, leele mblɛ pe o kee kre shɔ mu li hin? A leele mblɛ o Tafun na u jaŋga kre wɔ mu nyina hin?”
Kre kra tia pe nsra ja mu shɔ mu li, ŋgi na hin? Isaiah na ki yo na, mbo,
“Nyiɛkpɔɔ pe nyiɛlɛ tɔ, mu pe jawala kna, imi kie pe mbe pia nya. Ndee mbe kala nɔɔloo, mbe kna mbe pan ni pan, mbe ni pe tra.”
Isaiah na yire kee nyjɛ yo. Ŋgi na hin? Wra Yesu yɛnyiŋge kre nya.
Judae loplombo pre tataara na u shɔ mu li, la, praa fiɛ Pharisee leele pre na, ki tia pe nsra peyɛ kpali. Na pra peyɛ kpali kre, pie na pe ni mbe yili Suminyuŋgo wa.
Praa mɛɛ chaa leele pan, mu wɛ mɛɛ ŋga Nyiɛkpɔɔ we pe ŋga na.
Yesu na paara kpɔɔ mbo, “Ŋmba u ni shɔ mu li kre, mi nunu ma u shɔ mu li, la, u ni Lɛ ŋmba u ni tun wre shɔ mu li na.
A ŋmba u ni nya kre, u ŋmba u ni tun wre nya na.
Ni pan mu pe waŋgra kania, mbe ŋmba we ni shɔ mbe li wre, wa kro wɔmu nu.
Ŋmba we ni kee loo mbe ndikana pe ki na kre, mi ma mbe u gbun pimi ni. Ŋgi na hin? Ni n pan waŋgra leele kpra kun haa, la, ni pan mbe pe ŋmaa shɔ.
Ŋmba we mi na ni kee kre je kre, u kpra kunfun wa. Kee ŋga ni yo kre kie ufun kpra kun, ble ŋga ki kro tɔ kre nu.
Niyɛ jaŋga ni ma ni paara. Ni Lɛ ŋmba u ni tun wre u ni nyina ŋga mbe yo, na imi mbe paara.
A ni chin na ŋga u ni nyina kre paan blenyini ŋmaa ni. Ŋga ni yo ŋga, kre ni Lɛ wre ni nyina na ni yo.”